
שבת שלום,
בפרשה שלי, פרשת בהעלותך, יש הרבה נושאים, אני רוצה לדבר ולהתמקד בנושא המנורה.
השאלה הראשונה שהעסיקה אותי היא: למה המנורה הפכה להיות סמל ואולי החשוב ביותר של העם היהודי.
בסיום הפרשה הקודמת, פרשת נשא, מוזכרים הנשיאים של כל השבטים. בכל יום נשיא של שבט אחר מקריב קורבן. הקורבנות היו מתנות שהנשיאים הביאו כמו: קערת כסף, כף זהב, בקר, צאן, קטורת וכו'. אפשר אולי להסיק מכך שכל אחד דואג או מייצג את השבט שלו ומביא מתנות גשמיות למשכן.
מתנות אלה לדעתי מסמלות עושר וכוח.
המנורה, לדעתי, אולי מסמלת רעיון שונה.
חז''ל דרשו על: ''אל מול פני המנורה יאירו שבעת הנרות''. כלומר כל הנרות צריכים לדלוק ביחד והאור יוצא כאור אחד גדול מהמשכן ומאיר לעולם.
אור הוא לא משהו גשמי הוא לא נמדד בכסף וזהב אלא הוא משהו שמתפזר ועושה טוב בעולם.
המדרש מוסיף על המילים "בהעלותך את הנרות " שחלשה דעתו של אהרון שלא השתתף בחנוכת הבית ובמתנות הנשיאים והקב"ה אמר לו "חייך שלך גדולה משלהם ". כלומר הדלקת הנרות המסמלת את האור והרוח המשותפת של עם ישראל חשובה יותר מהכוח והעושר שניתן לנשיאים.
מכאן שחז"ל ראו במנורה סמל לאחדות ובאור שהיא מפיצה סמל לרוח המשותפת של עם ישראל.
המנורה מוזכרת גם בפרק ב' בספר זכריה ולכן כנראה נבחר פרק זה להיות הפטרה של פרשה זו.
גם בהפטרה המנורה מופיעה כסמל. ההפטרה לקוחה כאמור מספר זכריה שהיה נביא בתקופת שיבת ציון ובניית בית המקדש השני. זרובבל היה המנהיג המדיני באותה תקופה והוא קיבל אישור מכורש מלך פרס לחזור לירושלים ולבנות את בית המקדש השני.
הנבואה של זכריה באה להדגיש שמעבר לבנייה הגשמית של בית ה' יש לזכור את חשיבות רוח ה' ששורה במקדש וצריכה לשרות על העם.
זכריה בנבואה שלו רואה שתי מראות.
במראה הראשון הוא רואה את המלאכים מלבישים את יהושע הכהן הגדול בגדי כהונה ומושכים אותו לכהן. המסר לזרובבל הוא שלצד המנהיגות המדינית, חשובה גם המנהיגות הרוחנית.
במראה השני נגלית לזכריה המנורה. המנורה כאמור היא סמל. המלאך מזכיר לזכריה שבתקופה שבונים את החומות ואת הבית השני צריך גם לזכור את חיי הרוח. המלאך מדגיש בעצם לזכריה כי: "לא בחיל ולא כוח כי אם ברוחי אמר ה' צבאות". כלומר ה' צבאות, האל שעוזר במלחמה, שם דגש על חשיבות הרוח אף יותר מחשיבות הכוח.
הפרק הזה בזכריה נבחר להיות ההפטרה גם בשבת חנוכה. גם בחנוכה המנורה היא סמל של רוחניות. לפי חז"ל המכבים בחרו לסמל את הניצחון דווקא בהדלקת המנורה ולא בהבאת מתנות או הקרבת קורבנות. הדלקת המנורה בבית המקדש מסמלת את ניצחון הרוח של עם ישראל על האימפריה היוונית. עד היום הדלקת החנוכייה היא סמל לניצחון הרוח.
עם הזמן הפכה המנורה לסמל של עם ישראל.
באתרים ארכיאולוגים שונים מתקופות שונות נמצאו ציורים שונים של המנורה. לדוגמא: כאשר הרומאים רצו לסמל את הניצחון שלהם על היהודים הם חרטו על שער טיטוס את עם ישראל יוצא לגלות ואת המנורה בשערי רומא.
חודש אייר החודש בו נולדתי הוא חודש הקמת מדינת ישראל.
לאחר אלפיים שנות גלות עם ישראל שוב חוזר לארצו ובונה שוב את ביתו.
לקראת סוף מלחמת השחרור, דנו מנהיגי ישראל מה ראוי להיות סמל המדינה.
מכל האפשרויות הם בחרו את המנורה ועלי הזית מתוך נבואת זכריה.
בדומה למשה, בדומה לזכריה ובדומה למכבים גם מנהיגי האומה הבינו שלצד העצמאות המדינית חשובה לא פחות הדמות הרוחנית של המדינה וזאת מסומלת על ידי המנורה.
אני רוצה לאחל לעצמי שאדע לבחור את הבחירות הנכונות שתהיה לי את היכולת לגדול, למצוא את דרכי, להתפתח ולתרום לעצמי ולאחרים גם בכוח וגם ברוח.

